b'\n_START_ARTICLE_\nLytinis potraukis\n_START_PARAGRAPH_\nLytinis potraukis \xe2\x80\x93 fizinis (tarp \xc5\xbemoni\xc5\xb3 \xe2\x80\x93 ir psichologinis) potraukis kitam tos pa\xc4\x8dios r\xc5\xab\xc5\xa1ies individui. Tai vienas i\xc5\xa1 gyvybi\xc5\xa1kai svarbiausi\xc5\xb3 r\xc5\xab\xc5\xa1ies i\xc5\xa1likimo veiksni\xc5\xb3 skirtaly\xc4\x8di\xc5\xb3 gyv\xc5\xabn\xc5\xb3 pasaulyje. \xc5\xbdmogaus savybi\xc5\xb3 visuma, sukelianti didesn\xc4\xaf lytin\xc4\xaf potrauk\xc4\xaf, vadinama lytiniu patrauklumu._NEWLINE_\xc4\xaeprastas lytinio potraukio patenkinimo b\xc5\xabdas \xe2\x80\x93 seksas, sueitis. Lytinio potraukio intensyvumas lemia ir lytin\xc4\xaf aktyvum\xc4\x85, sekso poreik\xc4\xaf. Pakankamai i\xc5\xa1reik\xc5\xa1tas lytinis potraukis lemia optimalias sueities s\xc4\x85lygas \xe2\x80\x93 mak\xc5\xa1ties sudr\xc4\x97kim\xc4\x85 ir erekcij\xc4\x85._NEWLINE_Pradeda formuotis lytin\xc4\x97s brandos metu (nesant lytinio partnerio noras numal\xc5\xa1inamas masturbuojantis), \xc5\xa1iek tiek ima silpti po menopauz\xc4\x97s ir senatv\xc4\x97je. Nors moters lytinis potraukis kiek sustipr\xc4\x97ja ciklo viduryje (apie ovuliacij\xc4\x85) ir prie\xc5\xa1 pat m\xc4\x97nesines, ta\xc4\x8diau jam daug \xc4\xaftakos turi dvasiniai ir emociniai veiksniai, susij\xc4\x99 su vyru (pvz., nesant patikimiems santykiams su vyru, moters lytin\xc4\xaf potrauk\xc4\xaf slopina n\xc4\x97\xc5\xa1tumo baim\xc4\x97)._NEWLINE_Padid\xc4\x97j\xc4\x99s vyro lytinis potraukis vadinamas edeomanija, o moters \xe2\x80\x93 nimfomanija. Z. Froido teorijoje lytinis potraukis beveik sutampa su libido s\xc4\x85voka.\n_START_SECTION_\nSkatinantys veiksniai\n_START_PARAGRAPH_\nLytin\xc4\xaf potrauk\xc4\xaf vis\xc5\xb3 pirma stipriai skatina lytiniai dirgikliai, ypa\xc4\x8d matomos ar pabr\xc4\x97\xc5\xbetos intymios vietos. Jo formavimuisi taip pat turi \xc4\xaftakos biocheminiai veiksniai: lytinio potraukio padid\xc4\x97jim\xc4\x85 lemia ir hormonai estrogenai bei androgenai (kaip endogeninis veiksnys) ir feromonai (kaip egzogeninis). Potraukio stimuliatoriai vadinami afrodiziakais, ta\xc4\x8diau daugelio j\xc5\xb3 cheminis poveikis yra abejotinas.'